User:Shreee555/sandbox

ಶ್ರೀಕಾಂತ

ಹೆಸರು - ಶ್ರೀಕಾಂತ ಬಣಕಾರ

ಕಾವ್ಯನಾಮ - ಮಲ್ಲಿಗೆಯ ಮಗು

ಜನನ - ೨೯/೦೫/೧೯೯೭

ಹುಟ್ಟಿದ ಸ್ಥಳ - ಹಾವೇರಿ ಜಿಲ್ಲೆಯ ರಾಣಿಬೆನ್ನೂರಿನ ಬೇಲೂರು

ಕನ್ನಡ ಸಾಹಿತ್ಯ ಲೋಕದಲ್ಲಿ ಮಲ್ಲಿಗೆಯ ಮಗು ಎಂದೇ ಹೆಸರಾದ ಶ್ರೀಕಾಂತ್ ಬಣಕಾರ ಅವರು ೨೯ ಮೇ ೧೯೯೭ ರಂದು ಜನಿಸಿದರು. ತಂದೆ ಮಹಾಂತೇಶಪ್ಪ, ತಾಯಿ‌ ನೀಲಮ್ಮ. ಅಣ್ಣ ವಿನಾಯಕ. ಶ್ರೀಕಾಂತ್ ಅವರು ತಮ್ಮ ಬಾಲ್ಯವನ್ನು ತಮ್ಮ ಊರಿ‌ನಲ್ಲೇ ಕಳೆದರು ಒಂದರಿಂದ ಹತ್ತನೇ ತರಗತಿಯತನಕ ಸ್ವಂತ ಊರಿನಲ್ಲೇ ಓದಿ ನಂತರ ಹೆಚ್ಚಿನ ವ್ಯಾಸಂಗಕ್ಕೆ ರಾಣಿಬೆನ್ನೂರಿನ ಸರ್ಕಾರಿ ಪದವಿಪೂರ್ವ ಕಾಲೇಜಿಗೆ ಸೇರಿದರು ಅಲ್ಲಿ ಅವರು ವಿಜ್ಞಾನ ವಿಷಯ ಆಯ್ದುಕೊಂಡರು‌‌. ಆದರೆ ಆ ವಿಷಯದಲ್ಲಿ ಅವರು ಹೆಚ್ಚಿನ ಆಸಕ್ತಿ ತೋರಿಸಲಿಲ್ಲ ಹಾಗಾಗಿ ಮೊದಲನೇ ಪಿಯುಸಿ ಅನುತ್ತೀರ್ಣ ಆಗಬೇಕಾಯಿತು. ನಂತರ ನನಗೆ ವಿಜ್ಞಾನ ವಿಷಯ ಬೇಡ ಎಂದು ಹಾವೇರಿ ತಾಲ್ಲೂಕಿನ ಗುತ್ತಲದಲ್ಲಿ ಐಟಿಐ ವ್ಯಾಸಂಗ ಪಡೆದರು. ಅವರು ಐಟಿಐ ಕೊನೆಯ ವರ್ಷದಲ್ಲಿ ಇದ್ದಾಗ ಬೆಂಗಳೂರಿನ ಪ್ರಸಿದ್ಧ ಬಾಷ್ ಆಟೋಮೋಟಿವ್ ಎಲೆಕ್ಟ್ರಾನಿಕ್ ಕಂಪನಿಯ ಕ್ಯಾಂಪಸ್ ಸಂದರ್ಶನಕ್ಕೆ ಹಾಜರಾಗಿ ಅದರಲ್ಲಿ ಒಂದು ವರ್ಷದ ಅಂಪ್ರೆಟಿಸ್ ಟ್ರೈನಿಂಗ್ ಗೆ ಆಯ್ಕೆ ಆದರು. ಐಟಿಐ ಮುಗಿದ ನಂತರ ಅವರು ಬೆಂಗಳೂರಿಗೆ ಹೋದರು. ನಂತರ ಅವರು ಟಿಯುವಿ ರೈನ್ ಲ್ಯಾಂಡ್, ಟಾಟಾ ಪವರ್ ಸೋಲಾರ್ ಮುಂತಾದ ಕಂಪನಿಗಳಲ್ಲಿ ಕೆಲಸ ಮಾಡಿದರು. ಆದರೆ ಆ ಮಹಾನಗರದಲ್ಲಿ ಜೀವನ ಸಾಗಿಸುವುದು ಕಷ್ಟವಾದ್ದರಿಂದ ತಮ್ಮ ಮುಂದಿನ ಭವಿಷ್ಯಕ್ಕೆ ಭದ್ರ ಅಡಿಪಾಯ ಹಾಕಲು ಕೆಲಸ ತೊರೆದು ಬಳ್ಳಾರಿ ಜಿಲ್ಲೆಯ ಹರಪನಹಳ್ಳಿಯ ಸರ್ಕಾರಿ ಪಾಲಿಟೆಕ್ನಿಕ್ ಕಾಲೇಜಿನಲ್ಲಿ ಓದುತ್ತಿದ್ದಾರೆ.

ಸಾಹಿತ್ಯ

ಶ್ರೀಕಾಂತ್ ಅವರು ಈಗಾಗಲೇ ನೂರಾರು ಕವನಗಳನ್ನು, ಕಥೆಗಳನ್ನು ಬರೆದಿದ್ದಾರೆ. ಬಾಲ್ಯದಿಂದಲೇ ಸಾಹಿತ್ಯದ ಕಡೆಗೆ‌ ಒಲವಿದ್ದ ಅವರು ಬೆಂಗಳೂರಿಗೆ ಹೋದ ನಂತರ ಹತ್ತಿರದ ಗ್ರಂಥಾಲಯಕ್ಕೆ ಹೋಗುವುದು, ಪ್ರತಿ ತಿಂಗಳು ಪುಸ್ತಕಗಳನ್ನು ಖರೀದಿಸಿ ಓದುವುದು ಬಿಡಲಾಗದ ಹವ್ಯಾಸವಾಯಿತು. ಶ್ರೀಕಾಂತ್ ಅವರು ತಮ್ಮನ್ನು ತಾವು‌"ಮಲ್ಲಿಗೆಯ ಮಗು " ಎಂದು ಕರೆದುಕೊಂಡು ಅದನ್ನೇ ತಮ್ಮ ಕಾವ್ಯನಾಮವಾಗಿಟ್ಟುಕೊಂಡರು. "ನನ್ನ ಕಾವ್ಯಗುರುಗಳಾದ ಮಲ್ಲಿಗೆಯ ಕವಿ ಶ್ರೀ ಕೆ.ಎಸ್.ನರಸಿಂಹಸ್ವಾಮಿ ಅವರ ಪಾದದಡಿ ಅರಳುವ ಮಲ್ಲಿಗೆ ನಾನು ಆದ್ದರಿಂದ ನನ್ನ ಕಾವ್ಯನಾಮ ಮಲ್ಲಿಗೆಯ ಮಗು" ಎಂದು ತಮ್ಮ ಕಾವ್ಯನಾಮದ ಸ್ವಾರಸ್ಯವನ್ನು ಹೇಳುತ್ತಾರೆ. ಶ್ರೀಕಾಂತ್ ಅವರು ಸಾಂಪ್ರದಾಯಿಕ ಕಾವ್ಯಗಳನ್ನು ಹೆಚ್ಚು ಇಷ್ಟಪಡುತ್ತಾರೆ ಹಾಗೂ ಅವುಗಳನ್ನೇ ಹೆಚ್ಚಾಗಿ ಬರೆದಿದ್ದಾರೆ ಅವರು ಪ್ರಕೃತಿ, ಪ್ರೀತಿ ಪ್ರೇಮ, ಸಮಾಜ ಮುಂತಾದ ಎಲ್ಲಾ ವಿಷಯಗಳ ಕುರಿತು ಕವನಗಳನ್ನು ರಚಿಸಿದ್ದಾರೆ. ಅನೇಕ ಪತ್ತೇದಾರಿ ಕಥೆಗಳನ್ನು ಬರೆದು ಸಾಹಿತ್ಯಾಸಕ್ತರ ಮನತಣಿಸಿ ಧನ್ಯರಾಗಿದ್ದಾರೆ. ಅದು ಅಲ್ಲದೇ ವಿವಿಧ ಶರಣರ ಮುನ್ನೂರಕ್ಕೂ ಹೆಚ್ಚು ವಚನಗಳನ್ನು ಜನ ಸಾಮಾನ್ಯರಿಗೆ ಅರ್ಥವಾಗುವಂತೆ ವ್ಯಾಖ್ಯಾನಿಸಿದ್ದಾರೆ.‌ ಅಲ್ಲದೇ ಅನೇಕ ಲೇಖನ, ಪತ್ರಗಳನ್ನು ಬರೆದಿದ್ದಾರೆ. ಸಮಾನತೆ, ಪ್ರೀತಿ, ಕಾಯಕನಿಷ್ಠೆ, ಕ್ಷಮೆ, ದಯೆ, ಕರುಣೆಗಳಲ್ಲಿ ದೇವರನ್ನು ಕಂಡ ಬುದ್ಧ, ಬಸವೇಶ್ವರರ ಬಗ್ಗೆ ಭಕ್ತಿ ಹೊಂದಿರುವ ಅವರು ಕುವೆಂಪು, ಬೇಂದ್ರೆ, ಕೆ.ಎಸ್.ನ, ಜಿ.ಎಸ್.ಎಸ್ ಮುಂತಾದ ಕವಿಪುಂಗವರನ್ನು ಓದಿ ಕನ್ನಡ ಸೇವೆಗಾಗಿ ಕಂಕಣಬದ್ಧರಾಗಿದ್ದಾರೆ.

ಕವನಗಳು

ಕಾವ್ಯ ಶಕ್ತಿ

ಮನಸಿನಾಳದಿ ಮೊರೆವ ನೂರು ನೋವಿನ ಕಡಲ ಬಿಳಿ ಹಾಳೆ ಬೊಗಸೆಯಲಿ ಹಿಡಿಯಬಹುದು ಗಂಟಲಲಿ ಬಿಕ್ಕುತಿಹ ಆಚೆ ಬಾರದ ಹಾಡು ಪುಸ್ತಕದ ಕಿವಿಯಲ್ಲಿ ಉಸುರಬಹುದು

ಅಂತರಂಗದ ಅನಂತ ಅನುಭವದ ಬುತ್ತಿಯನು ಹಸಿದ ಹೃದಯಗಳಿಗೆಲ್ಲ ಉಣಿಸಬಹುದು ತಮವಾದ ಹಾದಿಯಲ್ಲಿ ದಿಕ್ಕೆಟ್ಟು ತಡವುತಿರೆ ಕಾವ್ಯದ ಹಣತೆಯನೆ ಉರಿಸಬಹುದು

ಮಳೆಬಿಲ್ಲ ರಂಗನ್ನು ನೀಲಬಾನಿಗೆ ಎರಚಿ ಚುಕ್ಕಿಗಳ ಮಾಲೆಯನು ಹೆಣೆಯಬಹುದು ಗಂಭೀರ ಮೌನದಲ್ಲಿ ಕುಳಿತ ಕಾಡಿನ ಮಡಿಲ ಹರಿಣಿಗಳ ಜೊತೆಗೂಡಿ ಕುಣಿಯಬಹುದು

ಇದು ಕಾವ್ಯದ ಶಕ್ತಿ, ಇದು ಕವಿಗಳ ಭಕ್ತಿ ಇದುವೆ ಕಾಣೋ ಹೃದಯ ಶ್ರೀಮಂತಿಕೆ ನವರಸಗಳ ಕಡಲನ್ನು ಲೇಖನಿಯು ಮಂಥಿಸಿರೆ ಇನ್ನೆಂಥ ಅಮೃತವು ಬೇಕು ನಿನಗೆ?

ಕಪ್ಪು ಸುಂದರಿ

ನಟ್ಟಿರುಳ ತಿಮಿರದೆಸಳು ಇವಳ ಮೈಯ್ಯ ರೂಪ ತಂಗಾಳಿಗೂ ಬೆವರಿಳಿಸುವುದಿವಳ ಕೋಪ, ತಾಪ ಬಿಚ್ಚು ಹೆರಳು ಕರಿಯ ನೆರಳು; ಕಣ್ಣು ಕವಡೆ ಗಾತ್ರ ಕಾರ್ಮೋಡದ ತೆರೆಯ ಮೇಲೆ ಮುಂಗುರುಳ ಪಾತ್ರ

ಹುಬ್ಬು ಎಳೆಯ ರಾಗಿ ತೆನೆ, ನೋಟ ಸಿಡಿಲ ಸೆರಗು ತುಟಿಗೆ ಮರದ ಕೊಂಬೆಗಿಟ್ಟ ಹೆಜ್ಜೇನಿನ ಮೆರಗು ನಡುವು ಸಣ್ಣ ಬಳ್ಳಿಯಂತೆ, ನಡಿಗೆ ಹಂಸದಂತೆ ಹೆಜ್ಜೆ ಇಟ್ಟ ಕಡೆಗಳಲ್ಲಿ ಉಚಿತ ಕಂಪು ಸಂತೆ

ಮಾತು ಹಕ್ಕಿ ಬೆದರುವಂತೆ ಗಗನ ಗುಡುಗಿನಾಟ ನಗುವು ಸಣ್ಣ ಕಣ್ಣು ತೆರೆದ ಸಂಪಿಗೆಯ ತೋಟ ನಗಲು ಇವಳು ತಾರೆ ಸಾಲು ಇರುಳ ಗಗನದಲ್ಲಿ ಕಾದು ಕೂತರೇನು ಇವಳು ಬರಳು ಸ್ವಪ್ನದಲ್ಲಿ

ಬೆವರ ಚುಕ್ಕಿ ಹಣೆಯ ಮೇಲೆ, ಚೆಂಗುಲಾಬಿ ಹೆರಳಿಗೆ ಸಾಗರದೆದೆ ಚಿಪ್ಪಿನಿಂದ ಮುತ್ತಿನ ಸರ ಕೊರಳಿಗೆ ಉಡುಗೆ ತೊಡುಗೆ ತರುಣರೆದೆಯ ಕದಿವ ಸಂಚು ಮನೆಯ ಕಿಟಕಿ ಮರೆಗೆ ನಿಂತು ಹಾಕುವಳು ಹೊಂಚು

ಮೊಗದ ಮೇಲೆ ಮೊಡವೆ ಕುಣಿತ ಮನಸ್ಸು ಹೊನ್ನ ಗಣಿ ಊರಿನೆಲ್ಲ ಹಿರಿಕಿರಿಯರು ಇವಳ ಗುಣಕೆ ಋಣಿ ಬೆಂಕಿ ಹೊತ್ತಿದಂತ ಕೋಪ, ಮಡಿಲು ಮಾಮರ ಎದೆಯ ಕಣ್ಣು ತೆರೆದರಷ್ಟೇ ಇವಳು ಸುಂದರ

-

ಮೆಜೆಸ್ಟಿಕ್ ನಲ್ಲೊಂದು ಮಗು

ಮೆಜೆಸ್ಟಿಕ್ ನಿಲ್ದಾಣದ ಮೂಲೆಯೊಂದರಲಿ ಕೇಳುವವರಿಲ್ಲದ ಮಗು ನಿಂತಿದೆ. ಬಡತನದ ಬೇಗೆಯಲಿ ಬೆಂದ ಅದರೊಡಲು ಕಂಗಳಿಗೆ ಹನಿಗಳನ್ನು ಕರೆ ತಂದಿದೆ.

ಎಣ್ಣೆ ಕಾಣದ ತಲೆಗೆ ಮುಸುಕು ಧೂಳಿನ ಸ್ನಾನ; ಬಟ್ಟೆ ಗುಂಡಿಗಳೋ ಅಸ್ತವ್ಯಸ್ತ. ಆ ಮಗುವ ಕಂಡೆರೆಡು ಹೆಜ್ಜೆಯ ಸರಿದು ಹೋಗುತಿಹನೊಬ್ಬ ಸಭ್ಯವಂತ.

ಟಿಕೆಟ್ ಇಲ್ಲದೆಯೆ ರೈಲ್ ಹತ್ತಿಳಿದು ಬಂದಿರುವ ಛಾಯೆ ಕಂಡಿದೆ ಕೆನ್ನೆ ಮೇಲೆ. ಯಾವ ಕಲ್ಲಿಗೆ ಎಡವಿ ಬಿದ್ದಿದೆಯೋ ಏನೋ ರಕ್ತ ಇಣುಕಿದೆ ಮಂಡಿ ಮೇಲೆ.

ಚಪ್ಪಲಿಯೆ ಇಲ್ಲದ ಪಾದ ಕೆಸರಿನ ಗೂಡು, ಮುಳ್ಳು ಚುಚ್ಚಿದರೂನು ಚಿಂತೆ ಇಲ್ಲ. ಪುಟ್ಟ ಹೊಟ್ಟೆಯ ಚುಚ್ಚಿ ಕೆಣಕಿ ನಗುತಿಹ ಹಸಿವು ಅದರ ನೋವಿನೆದುರೇನೂ ದೊಡ್ಡದಲ್ಲ!.

ಕಂಡಕಂಡವರೆದುರು ಓಡುತೋಡುತ ಬಂದು ಕೈಯ್ಯ ಚಾಚಿದೆ ದೈನ್ಯದಿಂದ. ತಾಯ ಕೈ ಹಿಡಿದು ಐಸ್ ತಿನ್ನುತಿಹ ಮಗುವ ನೋಡಿದೆ ಆಸೆಯಿಂದ.

ಬಿಸಿಲ ಬೇಗೆಯ ಜೊತೆಗೆ ಬಿಸಿಯ ಉಸಿರಿನ ಕಾವು ಹಣೆಗೆ ಬಂದಿದೆ ಬೆವರ ಸಾಲು. ಒಣಗಿ ನಡುಗುವ ತುಟಿಗೆ ಬರೆಯದಂತಹ ಕವನ ಕಾಣಲಿಲ್ಲವದು ತಾಯ ಹಾಲು.

ವಿಧಿಯ ಹರಿತಾದ ಕತ್ತಿಗದರ ಎದೆಯೇ ಬೇಕೆ? ತನ್ನ ಆಟವ ತಾನು ಆಡುವುದಕೆ. ನಾಳೆ ಏನೋ ಎಂತೋ ಎಂಬ ಚಿಂತೆಯೇ ಇಲ್ಲ ಹೊಟ್ಟೆ ತುಂಬಿದರಷ್ಟೆ ಸಾಕು ಅದಕೆ!.

ಹುಟ್ಟುಹಬ್ಬಕೆ ಲಕ್ಷ ಖರ್ಚು ಮಾಡಿದನೊಬ್ಬ, ಇದರ ಹುಟ್ಟೋ ಅರಿಯದೊಂದು ಗುಟ್ಟು. ಯಾವ ತಿಪ್ಪೆ ತೊಟ್ಟಿಲಾಯಿತೋ ಇದಕೆ, ನಾಯಿಗಳು ಹೇಳಿದವೋ ಲಾಲಿಹಾಡು!.

ಮಾನವೀಯತೆ ಸತ್ತು ನೆತ್ತರಲಿ ಮೀಯುತಿದೆ ದುಬಾರಿ ಬೆಲೆಯ ಬೂಟಿನಡಿಗೆ. ದಯೆ, ಕರುಣೆಗಳೆಲ್ಲವೂ ಹಾರಿ ಹೋಗುತಿವೆ ಬೆಂಜ್ ಕಾರೆಬ್ಬಿಸಿದ ಧೂಳಿನೊಳಗೆ.

ಗುಡಿಯ ಕಲ್ಲಿಗೆ ಹಾಲನೆರೆದು ನಿಂತಿಹ ಜನರ ಕಣ್ಣಿಗೀ ಕಂದ ಬೀಳದೇನು?. ರೇಷ್ಮೆ ಬಟ್ಟೆಯ ಒಯ್ದು ಬೆಚ್ಚಗಿಡಲೇಬೇಕೆ? ಕಲ್ಲಿಗೂ ಚಳಿ ತಾಳಲಾಗದೇನು?.

ಕಥೆಗಳು

ಮರ್ಡರ್ ಆನ್ ದಿ‌ ಗೌರ್ನಮೆಂಟ್ ಬಸ್ ಮರ್ಡರ್ ಮಿಸ್ಟರಿ ಆಫ್ ಕ್ರಿಮಿನಲ್ ಲಾಯರ್ ಶವದ ಸತ್ಯ ನರಬಲಿಯ ಮರ್ಮ ಒಲವಿನ ಹುಡುಕಾಟದಲ್ಲಿ

ಹವ್ಯಾಸಗಳು

ಕೇವಲ ಸಾಹಿತ್ಯದಲ್ಲಷ್ಟೇ ಅಲ್ಲದೇ ಅವರು ಫೋಟೋಗ್ರಫಿ, ರಂಗೋಲಿ ಮುಂತಾ ಸೃಜನಶೀಲ ಹವ್ಯಾಸಗಳನ್ನು ಬೆಳೆಸಿಕೊಂಡಿದ್ದಾರೆ.